Mild bøde til Hanstholm-borger for at dele film via fildelingstjenesten Popcorn.

En borger i Hanstholm er blevet fanget i den store operation, som de internationale filmselskaber har sat ind for at fange brugerne af den ulovlige filmtjeneste Popcorn Time. Det skriver Limfjord Update. I tusindvis af danskere har fået opkrævninger ud på den ulovlige brug af filmtjenesten, der er en pirattjeneste, som ikke har aftaler med filmselskaberne om at bruge det materiale, de har givet deres brugere adgang til. Det svarer til at gå ned i Brugsen og stjæle en flæskesteg. Man stjæler sig gratis adgang til filmene. Hanstholm-borgeren har fået en af de absolut mindste opkrævninger nemlig 1950 kroner. Manden, der ønsker at være anonym siger, at ulovlig download nu er slut i hans familie.